b'\n_START_ARTICLE_\nElis Schr\xc3\xb6derheim\n_START_PARAGRAPH_\nElis Schr\xc3\xb6derheim (26. marts 1747\xe2\x80\x9430. august 1795) var en svensk embedsmand._NEWLINE_Schr\xc3\xb6derheim nedstammede fra en tysk sl\xc3\xa6gt Schr\xc3\xb6der, som ved midten af 17. \xc3\xa5rhundrede var kommen til Sverige og 1759 adledes under navnet Schr\xc3\xb6derheim. Han kom tidlig ind p\xc3\xa5 embedsbanen og vandt Gustaf III\xe2\x80\x99s gunst ved den_NEWLINE_dygtighed, hvormed han p\xc3\xa5 rigsdagen 1778 fungerede som bondestandens sekret\xc3\xa6r; 1782 blev han statssekret\xc3\xa6r. _NEWLINE_Schr\xc3\xb6derheim var p\xc3\xa5 grund af sin \xc3\xa5ndrighed og livlighed Gustaf III\xe2\x80\x99s specielle yndling og h\xc3\xb8rte til dem, der fortrinsvis arrangerede hoffets forn\xc3\xb8jelser. Ved hans virksomhed som embedsmand kl\xc3\xa6ber en sv\xc3\xa6r plet, den simoni, han drev ved bes\xc3\xa6ttelsen af kirkelige embeder (den s\xc3\xa5kaldte pastoratshandel). _NEWLINE_Efter 1786 oph\xc3\xb8rte Schr\xc3\xb6derheim at have indflydelse i den h\xc3\xb8jere administration og blev tilforordnet landsh\xc3\xb8vding i Upsala Len; 1786 blev han en af de 18 i det nystiftede svenske Akademi. 1792 blev han tilforordnet hofkansler; efter Gustaf III\xe2\x80\x99s d\xc3\xb8d var han landsh\xc3\xb8vding i Upsala, men fik 1794 sin afsked._NEWLINE_Schr\xc3\xb6derheim mist\xc3\xa6nktes uden grund for delagtighed i den s\xc3\xa5kaldte Armfeltske sammensv\xc3\xa6rgelse. Han d\xc3\xb8de i fattigdom. Schr\xc3\xb6derheim, der udm\xc3\xa6rkede sig ved sin \xc3\xa5ndrighed og sine fremragende egenskaber som humoristisk skribent og komedieforfatter, efterlod sig Anteckningar till Gustaf III\xe2\x80\x99s historia. _NEWLINE_Hans hustru Anna Charlotta von Stapelmohr (1754\xe2\x80\x941792) er bleven bekendt ved sin \xc3\xa5ndrighed og slagf\xc3\xa6rdighed i replikken, egenskaber, der til sidst p\xc3\xa5drog hende Gustaf III\xe2\x80\x99s un\xc3\xa5de. Det almindeligst forekommende portr\xc3\xa6t af fru Schr\xc3\xb6derheim er ikke autentisk, men er kun ved en forveksling blevet henf\xc3\xb8rt til hende. Det rette findes i "Personhistorisk Tidskrift" (svensk) II.'